Spoštovani!

Združenje radiodifuznih medijev, ki v okviru Gospodarske zbornice Slovenije – Medijske zbornice, združuje izdajatelje radijskih in televizijskih postaj, ugotavlja, da postajajo razmere za opravljanje televizijske in radijske dejavnosti v Sloveniji iz dneva v dan težje. Slovenska medijska zakonodaja je stara 17 let in ne ustreza več trenutnemu času, saj je nastala leta 2001 v obdobju, ko še ni bilo spletnih medijev in družbenih omrežij. Na slovenski trg vstopajo tuji mediji, slovenski mediji so zaradi številnih administrativnih ovir iz dneva v dan manj konkurenčni. Število zaposlenih v slovenskih medijih se iz meseca v mesec zmanjšuje, saj je denarja za plače čedalje manj. Vse več oglaševalskih sredstev se preliva v oglaševanje v tujih spletnih medijih (Google, Facebook, You Tube) in v oglaševanje na tujih kabelskih televizijskih programih.

Kljub zaskrbljujočim razmeram Ministrstvo za kulturo v času vlade Mira Cerarja ni storilo praktično ničesar, da bi se stanje v slovenskih medijih izboljšalo. Prav tako minister Anton Peršak ni storil ničesar, da bi na kakršenkoli način domačim medijem olajšal delo v težkih razmerah in ne nazadnje zagotovil obstoj. Celo nasprotno! V času vlade Mira Cerarja so se z zakonom določena sredstva za televizijske in radijske programe s statusom posebnega pomena zmanjšala **za 5,5 milijonov evrov**. Zmanjšanje z zakonom določenega zneska pa pomeni, da je Ministrstvo kršilo celo veljaven Zakon o medijih.

Edini spremembi Zakona o medijih v času vlade Mira Cerarja sta bili uvedba glasbenih kvot in uvedba obveznega popisovanja vsebin za radijske programe, ki sta povzročili samo dodatna administrativna bremena. Vse, kar je vlada Mira Cerarja s sprejemom kvot dokazala, je, da lahko v primeru, ko so v igri interesi ozke skupine posameznikov, zakon sprejme celo v mesecu dni.

Minister Anton Peršak je leta 2016 obljubil popravo oziroma dopolnitev strategije razvoja medijev. Namesto tega je pripravil novo različico osnutka medijske strategije, iz katere je dobesedno izbrisal vse medije z izjemo javnega zavoda RTV. V strategiji, ki naj bi bila namenjena »razvoju medijev«, mediji ne obstajajo. V Strategiji, ki se imenuje »medijska« tako ne obstajajo lokalni časopisi, ne obstajajo lokalni radiji, ne obstajajo radijski in televizijski programi s statusom posebnega pomena, ne obstajajo nacionalni radijski in televizijski programi ter dnevni informativni časopisi. Prav tako je minister izbrisal medije tudi iz Nacionalnega programa za kulturo (NPK). Tako Strategija kot NPK nista bila niti v javni razpravi niti nista bila sprejeta.

Številne pobude in pripombe na Strategijo, na NPK in na Zakon o medijih so ostale popolnoma brez odgovora. Minister Anton Peršak ni upošteval niti ene pripombe, niti ene pobude ali popravka, ki so jih podali mediji v želji, da se na tem področju stanje izboljša.

Predstavniki Združenja radiodifuznih medijev pri Gospodarski zbornici Slovenije – Medijski zbornici smo se večkrat sestali z ministrom za kulturo Antonom Peršakom. Ministra smo želeli seznaniti z vsemi težavami ter ga pozvati, naj nemudoma ukrepa. Toda minister Peršak predstavnikov medijev praviloma sploh ni poslušal. Na številna vprašanja ni odgovoril ali pa je sestanke predčasno zapuščal in pustil predstavnike medijev brez odgovorov.

Minister je svoj odnos do medijev pokazal tudi, ko je 8. decembra 2017 pozval medije na sestanek, na katerem je predstavil osnutek sprememb Zakona o medijih, ki pa ga pred tem nihče ni videl, obenem pa pričakoval, da bodo strokovne pripombe podane kar na kraju samem še isti trenutek, torej takrat, ko so predstavniki medijev in strokovne javnosti predlog sploh prvič videli. Takšen pristop k obravnavi zakona je nedemokratičen in netransparenten ter onemogoča sprejetje dokumenta, ki rešuje težave medijev.

Minister za kulturo Anton Peršak torej v dveh letih svojega mandata za slovenske medije ni storil praktično ničesar. Zaradi svoje pasivnosti in ignoriranja težav, ki jih imajo slovenski mediji, je slovenskim medijem povzročil težko popravljivo škodo. Minister tudi ni izpolnil niti ene dane obljube in je zato povsem izgubil svojo verodostojnost in zaupanje medijev.

Zato smo člani Združenja radiodifuznih medijev pri Gospodarski zbornici Slovenije sprejeli odločitev, da javno objavimo poziv predsedniku vlade za razrešitev ministra za kulturo. Poziv bodo člani objavljali vsako uro v svojih radijskih in TV-programih. K akciji smo povabili tudi ostale medije.

**Javni poziv predsedniku Vlade RS k razrešitvi ministra za kulturo Antona Peršaka**

Združenje radiodifuznih medijev pri Gospodarski zbornici Slovenije – Medijski zbornici javno poziva predsednika Vlade RS Mira Cerarja, da razreši ministra za kulturo Antona Peršaka. Slovenski mediji ugotavljamo, da je minister strokovno nekompetenten za pripravo medijske zakonodaje, ki bo slovenskim medijem omogočila obstoj, sprejeta pa bo v sodelovanju z deležniki, kot je to običaj v demokratičnih družbah.

V dveh ključnih dokumentih – Strategiji razvoja medijev in Nacionalnem programu za kulturo, z izjemo javnega zavoda RTV, mediji niso omenjeni. Minister želi dobesedno izbrisati vse medije. Pri tem pa je postopek priprave predloga Strategije, Nacionalnega programa za kulturo in tudi sprememb Zakona o medijih potekal v popolnem nasprotju z agendo EU o tako imenovani »smart regulation«, po kateri se še pred objavo predloga in javno razpravo opravijo posvetovanja z zainteresirano javnostjo in stroko.

V vseh dosedanjih javnih razpravah je minister Anton Peršak s svojim odnosom do stroke in medijev pokazal popolno ignoranco ter elementarno nepoznavanje vloge medijev v demokratični družbi.

Mediji zato pozivamo predsednika vlade Mira Cerarja, da po razrešitvi ministra nemudoma pristopi k urgentni pripravi najnujnejših popravkov zakonodaje, ki naj nastanejo v dialogu z izdajatelji medijev, novinarji in s stroko in ne z njihovim ignoriranjem ali sprenevedanjem. Slovenija potrebuje medijsko zakonodajo, ki bo upoštevala vlogo medijev in novinarjev v demokratični družbi, kot enega ključnih nosilcev javnega nadzora nad oblastjo. Sodobni razvoj medijev mora iti v smeri deregulacije in ukinitve nerealnih obveznosti medijev, kar bo omogočilo večjo konkurenčnost slovenskih medijev v digitalni dobi, če že ne njihovega preživetja. Mediji nismo družbenopolitične skupnosti, niti molzna krava financiranja domnevnega javnega interesa, za katerim se skrivajo interesi posameznih skupin s področij glasbene in avdiovizualne industrije!

Predsednika Vlade Republike Slovenije Mira Cerarja pozivamo, da do sprejetja sodobne medijske zakonodaje prepreči nadaljnje kršenje obstoječega Zakona o medijih in že za leto 2018 zagotovi obseg sredstev za sofinanciranje programskih vsebin medijev s statusom posebnega pomena v obsegu, kot ga določa tretji odstavek 4.a člena Zakona o medijih, in še v tem mandatu programom s statusom programa posebnega pomena vrne nezakonito odvzeta sredstva v višini 5,5 milijonov €.

Razrešitev ministra Antona Peršaka zahtevamo, ker je nesprejemljivo, da ministrstvo, pristojno za medije, vodi oseba, ki medijev ne razume in jih tudi ne želi razumeti ter v dveh letih za medije ni naredila praktično ničesar. Minister Anton Peršak je s svojo neaktivnostjo naredil slovenskim medijem dolgoročno nepopravljivo škodo.

***Obrazložitev:***

Kljub številnim pisnim in ustnim pozivom minister Anton Peršak ni storil ničesar, da bi izboljšal razmere na področju medijev, za katere je odgovorno ministrstvo, ki ga vodi.

**1. Ministrstvo ni upoštevalo niti enega predloga ali pripombe medijev**

Mediji se pri komunikaciji z Ministrstvom za kulturo, tako pod vodstvom sedanjega ministraAntona Peršaka kot v času mandata bivše ministrice, srečujemo z enako težavo. Ko podamo pripombe, bodisi na medijsko strategijo bodisi na predloge Zakona o medijih ali na osnutek Nacionalnega programa za kulturo, jih ministrstvo ne upošteva. To kaže na to, da ministrstvo popolnoma ignorira potrebe stroke, ki izhajajo iz izkušenj tistih, ki se vsakodnevno soočajo s težavami slovenskega medijskega prostora. Ministrstvo pod vodstvom Antona Peršakaše vedno piše strategije in zakone s pomočjo kadra, ki nikoli ni delal v medijih in zato delovanja medijev ne pozna, hkrati pa to isto ministrstvo povsem ignorira vsako pripombo, vsak predlog, ki ga podajo mediji ali stroka. Če izjemoma prisluhne pripombi, to isto pripombo tako predrugači, da je končni rezultat v popolnem nasprotju s predlogom, ki smo ga mediji podali. Gre za očitno nezmožnost konstruktivnega dialoga z mediji.

**2. V Strategiji razvoja medijev mediji nismo omenjeni**

Dodatni dokaz, da je minister Anton Peršak povsem nekompetenten, je Strategija razvoja medijev, ki jo je pripravilo in dopolnilo ministrstvo pod njegovim vodstvom. Strategija, ki naj bi bila temeljni dokument razvoja vseh medijev, govori samo o RTV Slovenija, kot da je to edini medij v državi. V delu, ki je namenjen ostalim medijem, niso omenjeni ne lokalni časopisi, ne lokalne radijske postaje, ne lokalne televizije, ne lokalni spletni informativni portali, ne nacionalni televizijski programi, ne tematski televizijski programi, ne nacionalni radijski programi, ne regionalni radijski programi; skratka medijska strategija je napisana tako, da v njej mediji sploh niso omenjeni. S tem, ko je ministrstvo pripravilo Strategijo razvoja medijev, medijev pa praktično ni omenilo, je pokazalo višek ignorance do medijev. Ta Strategija poleg tega kaže tudi ministrovo popolno nepoznavanje medijske panoge in nesposobnost za pripravo strategije, ki bi slovenskim medijem omogočila razvoj in jim omogočila, da so enakopravni tujim medijem, ki vstopajo v slovenski prostor in nimajo toliko zakonskih in administrativnih ovir ter stroškov, kot jih imajo domači mediji.

Strategija bi sama po sebi morala vsebovati predloge za zmanjšanje administrativnih bremen, pripraviti temelje za zakonodajo, ki bo slovenske medije razbremenila vseh nesmiselnih zakonodajnih rešitev, ki jih vsebuje trenutni Zakon o medijih iz leta 2001. V Strategiji ni nič od tega, kar kaže na to, da njen namen v nobenem pogledu ni bil izboljšanje položaja medijev na trgu. Minister ni bil sposoben pripraviti niti strategije, ki bi vsaj nakazala rešitve, ki bi omogočale boljše poslovanje medijev. Namesto tega Strategija govori o zaposlovanju novinarjev, brez razumevanje, da zaposlovanje novinarjev ni možno, če mediji nimajo sredstev za financiranje teh zaposlitev.

**3. Tudi Nacionalni program za kulturo se ne posveča medijem**

Nacionalni program za kulturo kot temeljni dokument kulturne politike ne vključuje medijev. S tem, ko medijev ni v Nacionalnem programu za kulturo, minister jasno pokaže na to, da so slovenski mediji popolnoma nepomembni za slovensko kulturo.

**4. Minister ni sposoben dialoga**

Minister Anton Peršak ni bil sposoben ali voljan vzpostaviti dialoga z mediji in prisluhniti težavam medijev. Sestanke je zapuščal, ne da bi odgovoril na vprašanja, ki so mu jih zastavili predstavniki medijev in še preden so mu uspeli pojasniti, da na vprašanja ni odgovoril. Sestanki so se namreč zaključili z ministrovim pojasnjevanjem razmer na drugih področjih, temi sestanka in odgovoru na vprašanja pa se je vsakokrat izognil. Tudi zaradi tega ocenjujemo, da ni primeren za opravljanje funkcije ministra. Minister za kulturo naj bi bila oseba, ki zna prisluhniti težavam področja, ki ga kot minister pokriva.

**5. Zastarela medijska zakonodaja z administrativnimi bremeni duši slovenske medije**

Trenutna zakonodaja je popolnoma neprimerna, kar jasno kaže primer, da je slovenski fotograf, ki je imel spletno stran, namenjeno tujim uporabnikom, plačal kazen, ker spletna stran ni bila v slovenščini. In to v času, ko v slovenski prostor nemoteno vstopajo tuje medijske hiše (kabelski programi, Google, Facebook, YouTube itd.), ki po »dumpinških« cenah prodajajo oglasni prostor slovenskim oglaševalcem in tako odžirajo prihodke domačim medijem. Ministrstvo za kulturo ni storilo ničesar, da bi to preprečilo.

Ministrstvo za kulturo ni storilo ničesar na področju pravice do popravka, kjer številne politične stranke in posamezniki zaradi zastarele zakonodaje zlorabljajo ta instrument in na medije naslavljajo veliko število neupravičenih popravkov in zahtevajo njihovo objavo.

Na neustreznost zakonodaje kaže tudi dejstvo, da če lokalni radijski program vstopi v DAB+, lahko izgubi status posebnega pomena in ostane brez sredstev Ministrstva za kulturo.

Med nerazumnimi določili veljavne zakonodaje je treba izpostaviti obveznost popisovanja predvajanih vsebin ter nalaganje priprave in objavljanja vsebin, ki odvračajo poslušalce, vrhunec pa je sistem glasbenih kvot, ki je tako zapleten, da ga je praktično nemogoče izvajati.

Trenutno veljavna zakonodaja medijem nalaga toge in neživljenjske programske sheme, po katerih naj bi bile v programu vsak dan enake vsebine, sicer je izdajatelj v prekršku. Zakonodaja ne predvideva dela prostih dni, praznikov, koncev tedna in počitnic – shema in obseg produkcije se ne smeta razlikovati niti takrat, ko praktično ni gledalcev ali poslušalcev. To medije sili v zniževanje kakovosti produkcije, saj le tako lahko zagotovijo zadosten obseg zahtevanih vsebin.

Vse zapisano jasno kaže na zastarelost in preživetost obstoječe zakonodaje, ki ne sledi spremembam na medijskem področju, hkrati pa onemogoča razvoj slovenskih medijev in njihovo dolgoročno preživetje na trgu.

Mediji nismo edini, ki opozarjamo na nekompetentnost in neodzivnost Ministrstva za kulturo. Na zgrešene prioritete Ministrstva za kulturo na področju medijske zakonodaje že vse od leta 2015 opozarja tudi Društvo novinarjev Slovenije. Leta 2015 je Upravni odbor Društva novinarjev opozoril, da se Ministrstvo za kulturo ne loteva korenite prenove medijske zakonodaje. Ministrstvo so pozvali, naj do konca leta 2015 oblikuje medijsko strategijo, ki bo osnova za takojšnje celovitejše spremembe medijske zakonodaje. In tako kot pozivi predstavnikov medijev so tudi pozivi novinarjev ostali preslišani.

**6.0 Minister Anton Peršak je v dveh letih slovenskim medijem posebnega pomena nezakonito odvzel 2,5 milijonov €**

V času vlade Mira Cerarja so bili mediji s statusom posebnega pomena prikrajšani do z zakonom določenih sredstev za sofinanciranje programskih vsebin, ki jih na osnovi Zakona o medijih pripravljajo in objavljajo. Znesek nezakonito odvzetih sredstev v štirih letih te vlade znaša 5,5 milijonov evrov. Od tega 2,5 milijona evrov v času mandata Antona Peršaka, ko se je Slovenija uradno izvila iz primeža gospodarske krize in tudi varčevalnih ukrepov. Ministrstvo za kulturo je radijskim in televizijskim programom s statusom posebnega pomena namenilo komaj polovico z zakonom določenega zneska.

|  |  |  |  |  |  |
| --- | --- | --- | --- | --- | --- |
|  | **RTV prispevek** | **3 % RTV prispevka** | **Dosežen odstotek** | **TV in RA Status** | **Razlika** |
| **2018** | 94.239.000,00 € | 2.827.170,00 € | **54%** | 1.540.000,00 € | 1.287.170,00 € |
| **2017** | 94.239.000,00 € | 2.827.170,00 € | **55%** | 1.550.000,00 € | 1.277.170,00 € |
| **2016** | 94.239.000,00 € | 2.827.170,00 € | **53%** | 1.500.000,00 € | 1.327.170,00 € |
| **2015** | 93.507.196,00 € | 2.805.215,88 € | **43%** | 1.200.000,00 € | 1.605.215,88 € |

Opomba: RTV prispevka za leti 2017 in 2018 sta ocenjena v enaki višini kot za leto 2016, saj podatki še niso na voljo.